寄題王珉中玉通判夢山堂
作者：呂本中
朝代：宋

paragraphs: 青山甚不遠，每因塵事疏。
百念攪胸次，豈知山有無。
君無適俗韻，常似山中居。
出處本無二，夢覺固不殊。
不知此山堂，始性從何途。
未嘗走道路，亦不用舟車。
溪流與山色，相對若有餘。
此地甚閑曠，如君心地初。
行雲映遠樹，中有此田廬。
如今遂安處，始驗實不虚。
得非神所相，無乃道力扶。
親朋在左右，不待折簡呼。
往來一笑樂，勝有十輪朱。
何須從范子，辛苦泛五湖。
亦不學淚溺，遠去斯人徒。
從容萬事表，在我不在渠。
欣然理前夢，已勝在華胥。